CELEX: 62019TN0174
Language: lt
Date: 2019-03-22 00:00:00
Title: Byla T-174/19: 2019 m. kovo 22 d. pareikštas ieškinys byloje Guillaume Vincenti/EUIPO

17.6.2019   
            
            
               LT
            
            
               Europos Sąjungos oficialusis leidinys
            
            
               C 206/45
            
         
      2019 m. kovo 22 d. pareikštas ieškinys byloje Guillaume Vincenti/EUIPO
      (Byla T-174/19)
      (2019/C 206/49)
      Proceso kalba: vokiečių
      
         Šalys
      
      
         Ieškovas: Guillaume Vincenti (Alikantė, Ispanija), atstovaujamas advokato H. Tettenborn
      
         Atsakovė: Europos Sąjungos intelektinės nuosavybės tarnyba
      
         Reikalavimai
      
      Ieškovas Bendrojo Teismo prašo:
      
                  —
               
               
                  panaikinti EUIPO paskyrimų tarnybos sprendimą, apie kurį ieškovas buvo informuotas 2018 m. birželio 6 d. raštu, ir kuriuo ieškovas nebuvo priskirtas prie aukštesnio (AST 8) lygio per 2014, 2015, 2016 ir 2017 m. pareigų paaukštinimo procedūras, ir
               
            
                  —
               
               
                  priteisti iš EUIPO bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdamas ieškinį ieškovas remiasi šiais pagrindais.
      
                  1.
               
               
                  Europos Sąjungos pareigūnų tarnybos nuostatų 45 straipsnio pažeidimas, vertinimo klaida, neteisingas 2017 m. lapkričio 14 d. Sprendimo Vincenti/EUIPO (T-586/16, EU:T:2017:803) įgyvendinimas arba jo nepaisymas.
                  Pirmajame ieškinio pagrinde nurodoma, kad atsakovės paskyrimų tarnyba pažeidė Europos Sąjungos pareigūnų tarnybos nuostatų (toliau — Tarnybos nuostatai) 45 straipsnį, padarė vertinimo klaidų, ir neįgyvendino arba neteisingai įgyvendino 2017 m. lapkričio 14 d. Sprendimą Vincenti/EUIPO (T-586/16, EU:T:2017:803), nes ji neleido ieškovui dalyvauti individualiose vertinimo procedūrose, nors ji atitinkamais laikotarpiais turėjo tai leisti, o vietoj to atliko bendrą vertinimą tuo momentu, kai buvo priimti 2018 m. birželio 6 d. ginčijami sprendimai. Pagal minėtą teismo sprendimą atsisakymas paaukštinti neturėjo būti grindžiamas aplinkybėmis, kurios tarnybai tuo momentu, kai paskyrimo tarnyba turėjo priimti sprendimą, dar buvo nežinomos.
                  Be to ieškovas tvirtina, kad bendras atsisakymas paaukštinti ketverius metus iš eilės ir remiantis tuo pačiu ieškovo elgesiu yra neteisėtas, nes tai sudaro tokią pat griežtą bausmę kaip ir ta, kuri numatyta Tarnybos nuostatų IX priedo 9 straipsnio 1 dalies e ir f punktuose, ir todėl tai yra tęstinis ir baudinis atsisakymas paaukštinti, turintis bausmės požymių, kuriuo apeinamos gynybos teisės, į kurias jis drausminėje procedūroje turi teisę, o taip pat dvigubą nubaudimą.
                  Be to, ieškovas nurodo, kad tarnybos priimtais ginčijamais sprendimais jis buvo neteisėtai diskriminuojamas dėl jo ilgalaikės ligos, nes atsakovė laikotarpio, kuriuo jis sirgo, nelaikė pozityviu laikotarpiu, per kurį jis pagerino jam priekaištaujamą elgesį, o tai yra akivaizdi vertinimo klaida ir netinkamas Tarnybos nuostatų 45 straipsnio bei 2017 m. lapkričio 14 d. Sprendimo Vincenti/EUIPO (T-586/16, EU:T:2017:803) įgyvendinimas.
               
            
                  2.
               
               
                  Ieškovo teisės būti išklausytam, įtvirtintos Europos Sąjungos pagrindinių teisių chartijos 41 straipsnio 2 dalies a punkte, pažeidimas ir ieškovo procesinių teisių, įtvirtintų 2013 m. gruodžio 16 d. Komisijos sprendime C(2013) 8968 final, nustatančiame Pareigūnų tarnybos nuostatų 45 straipsnio bendrąsias įgyvendinimo nuostatas, ypač šio sprendimo 5 straipsnio 5 ir 7 dalių, pažeidimas.
                  Pirmajame ieškinio pagrinde nurodoma, kad atsakovė pažeidė pagrindinę ieškovo teisę būti išklausytam, kai ji, prieš priimdama ieškovui nepalankų sprendimą, nesuteikė galimybės jam pateikti savo pastabų. To atsakovė neginčija.
                  Šitaip atsakovė tiesiogiai pažeidė ir ieškovo procedūrines teises, įtvirtintas 2013 m. gruodžio 16 d. Komisijos sprendime C(2013) 8968 final, nustatančiame Pareigūnų tarnybos nuostatų 45 straipsnio bendrąsias įgyvendinimo nuostatas, ypač šio sprendimo 5 straipsnio 5 ir 7 dalis, kurios, be to, atspindi didelę pažeistos pagrindinės teisės būti išklausytam svarbą ir patvirtina, kad ieškovas ir šioje byloje, prieš priimant ginčijamą sprendimą, turėjo teisę būti išklausytam.